**HOOFDSTUK 3 DAPHNE EN APOLLO (*Metamorphoses* I, 452-567)**

**a. Apollo beledigt Cupido (I, 452-462)**

 Primus amor Phoebi Daphne Peneia, quem non

 fors ignara dedit, sed saeva Cupidinis ira.

 Delius hunc, nuper victo serpente superbus,

455 viderat adducto flectentem cornua nervo

 ‘Quid’ que ‘tibi, lascive puer, cum fortibus armis?’

 dixerat; ‘ista decent umeros gestamina nostros,

 qui dare certa ferae, dare vulnera possumus hosti,

 qui modo pestifero tot iugera ventre prementem

460 stravimus innumeris tumidum Pythona sagittis.

 Tu face nescioquos esto contentus amores

 inritare tua, nec laudes adsere nostras.’

**b. De reactie van Cupido (I, 463-473)**

 Filius huic Veneris ‘Figat tuus omnia, Phoebe,

 te meus arcus’ ait, ‘quantoque animalia cedunt

465 cuncta deo, tanto minor est tua gloria nostra.’

 Dixit et eliso percussis aere pennis

 impiger umbrosa Parnasi constitit arce,

 eque sagittifera prompsit duo tela pharetra

 diversorum operum; fugat hoc, facit illud amorem.

470 (Quod facit, auratum est et cuspide fulget acuta;

 quod fugat, obtusum est et habet sub harundine plumbum.)

 Hoc deus in nympha Peneide fixit, at illo

 laesit Apollineas traiecta per ossa medullas.

**c. Het effect van de pijlen van Cupido (I, 474-489)**

 Protinus alter amat, fugit altera nomen amantis,

475 silvarum latebris captivarumque ferarum

 exuviis gaudens innuptaeque aemula Phoebes.

 [Vitta coercebat positos sine lege capillos.]

 Multi illam petiere, illa aversata petentes

 impatiens expersque viri nemora avia lustrat,

480 nec, quid Hymen, quid amor, quid sint conubia, curat.

 Saepe pater dixit ‘Generum mihi, filia, debes’;

 saepe pater dixit ‘Debes mihi, nata, nepotes.’

 Illa velut crimen taedas exosa iugales

 pulchra verecundo suffunditur ora rubore,

485 inque patris blandis haerens cervice lacertis

 ‘Da mihi perpetua, genitor carissime,’ dixit

 ‘virginitate frui; dedit hoc pater ante Dianae.’

 Ille quidem obsequitur, sed te decor iste, quod optas,

 esse vetat, votoque tuo tua forma repugnat.

**d. De hartstocht van Apollo (I, 490-503)**

490 Phoebus amat visaeque cupit conubia Daphnes,

 quodque cupit, sperat, suaque illum oracula fallunt.

 Utque leves stipulae demptis adolentur aristis,

 ut facibus saepes ardent, quas forte viator

 vel nimis admovit vel iam sub luce reliquit,

495 sic deus in flammas abiit, sic pectore toto

 uritur et sterilem sperando nutrit amorem.

 Spectat inornatos collo pendere capillos,

 et ‘Quid, si comantur?’ ait; videt igne micantes

 sideribus similes oculos; videt oscula, quae non

500 est vidisse satis; laudat digitosque manusque

 bracchiaque et nudos media plus parte lacertos;

 si qua latent, meliora putat. Fugit ocior aura

 illa levi neque ad haec revocantis verba resistit:

**e. Apollo’s liefdesverklaring (I, 504-524)**

 ‘Nympha, precor, Penei, mane! Non insequor hostis;

505 nympha, mane! Sic agna lupum, sic cerva leonem,

 sic aquilam penna fugiunt trepidante columbae,

 hostes quaeque suos; amor est mihi causa sequendi.

 Me miserum, ne prona cadas indignave laedi

 crura notent sentes, et sim tibi causa doloris!

510 Aspera, qua properas, loca sunt. Moderatius, oro,

 curre fugamque inhibe; moderatius insequar ipse.

 Cui placeas, inquire tamen; non incola montis,

 non ego sum pastor, non hic armenta gregesque

 horridus observo. Nescis, temeraria, nescis

515 quem fugias, ideoque fugis. Mihi Delphica tellus

 et Claros et Tenedos Pataraeaque regia servit;

 Iuppiter est genitor; per me, quod eritque fuitque

 estque, patet; per me concordant carmina nervis.

 Certa quidem nostra est, nostra tamen una sagitta

520 certior, in vacuo quae vulnera pectore fecit.

 Inventum medicina meum est, opiferque per orbem

 dicor, et herbarum subiecta potentia nobis.

 Ei mihi, quod nullis amor est sanabilis herbis,

 nec prosunt domino, quae prosunt omnibus, artes!’

**f. De vlucht en de achtervolging (I, 525-542)**

525 Plura locuturum timido Peneia cursu

 fugit cumque ipso verba imperfecta reliquit,

 tum quoque visa decens. Nudabant corpora venti,

 obviaque adversas vibrabant flamina vestes,

 et levis impulsos retro dabat aura capillos;

530 aucta fuga forma est. Sed enim non sustinet ultra

 perdere blanditias iuvenis deus, utque monebat

 ipse Amor, admisso sequitur vestigia passu.

 Ut canis in vacuo leporem cum Gallicus arvo

 vidit, et hic praedam pedibus petit, ille salutem,

535 alter inhaesuro similis iam iamque tenere

 sperat et extento stringit vestigia rostro,

 alter in ambiguo est, an sit comprensus, et ipsis

 morsibus eripitur tangentiaque ora relinquit;

 sic deus et virgo est, hic spe celer, illa timore.

540 Qui tamen insequitur, pennis adiutus Amoris

 ocior est requiemque negat tergoque fugacis

 imminet et crinem sparsum cervicibus adflat.

**g. Daphne vraagt om hulp (I, 543-552)**

 Viribus absumptis expalluit illa citaeque

 [victa labore fugae ‘Tellus’ ait, ‘hisce, vel istam,

545 quae facit ut laedar, mutando perde figuram.’]

544a victa labore fugae, spectans Peneidas undas,

546 ‘Fer, pater’ inquit ‘opem, si flumina numen habetis;

 qua nimium placui, mutando perde figuram.’

 Vix prece finita torpor gravis occupat artus;

 mollia cinguntur tenui praecordia libro;

550 in frondem crines, in ramos bracchia crescunt;

 pes modo tam velox pigris radicibus haeret;

 ora cacumen habet; remanet nitor unus in illa.

**h. Apollo en Daphne (I, 553-567)**

 Hanc quoque Phoebus amat, positaque in stipite dextra

 sentit adhuc trepidare novo sub cortice pectus,

555 complexusque suis ramos, ut membra, lacertis

 oscula dat ligno; refugit tamen oscula lignum.

 Cui deus ‘At quoniam coniunx mea non potes esse,

 arbor eris certe’ dixit ‘mea; semper habebunt

 te coma, te citharae, te nostrae, laure, pharetrae.

560 Tu ducibus Latiis aderis, cum laeta Triumphum

 vox canet et visent longas Capitolia pompas;

 postibus Augustis eadem fidissima custos

 ante fores stabis mediamque tuebere quercum.

 Utque meum intonsis caput est iuvenale capillis,

565 tu quoque perpetuos semper gere frondis honores.’

 Finierat Paean; factis modo laurea ramis

 adnuit utque caput visa est agitasse cacumen.

**HOOFDSTUK 4 ACTAEON (*Metamorphoses* III, 131-252)**

**a. Cadmus is heerser van Thebe; Actaeon is een van zijn kleinzonen (III, 131-142)**

 Iam stabant Thebae, poteras iam, Cadme, videri

 exilio felix. Soceri tibi Marsque Venusque

 contigerant; huc adde genus de coniuge tanta,

 tot natas natosque et, pignora cara, nepotes,

135 hos quoque iam iuvenes. Sed scilicet ultima semper

 exspectanda dies hominis, dicique beatus

 ante obitum nemo supremaque funera debet.

 Prima nepos inter tot res tibi, Cadme, secundas

 causa fuit luctus, alienaque cornua fronti

140 addita, vosque, canes, satiatae sanguine erili.

 At bene si quaeras, Fortunae crimen in illo,

 non scelus invenies; quod enim scelus error habebat?

**b. Actaeon onderbreekt de jacht (III, 143-154)**

 Mons erat infectus variarum caede ferarum,

 iamque dies medius rerum contraxerat umbras

145 et sol ex aequo meta distabat utraque,

 cum iuvenis placido per devia lustra vagantes

 participes operum compellat Hyantius ore:

 ‘Lina madent, comites, ferrumque cruore ferarum,

 fortunamque dies habuit satis. Altera lucem

150 cum croceis invecta rotis Aurora reducet,

 propositum repetemus opus; nunc Phoebus utraque

 distat idem meta finditque vaporibus arva.

 Sistite opus praesens nodosaque tollite lina.’

 Iussa viri faciunt intermittuntque laborem.

**c. Diana rust uit van de jacht (III, 155-172)**

155 Vallis erat piceis et acuta densa cupressu,

 nomine Gargaphie, succinctae sacra Dianae,

 cuius in extremo est antrum nemorale recessu

 arte laboratum nulla; simulaverat artem

 ingenio natura suo, nam pumice vivo

160 et levibus tofis nativum duxerat arcum.

 Fons sonat a dextra tenui perlucidus unda,

 margine gramineo patulos incinctus hiatus;

 hic dea silvarum venatu fessa solebat

 virgineos artus liquido perfundere rore.

165 Quo postquam subiit, nympharum tradidit uni

 armigerae iaculum pharetramque arcusque retentos;

 altera depositae subiecit bracchia pallae;

 vincla duae pedibus demunt; nam doctior illis

 Ismenis Crocale sparsos per colla capillos

170 colligit in nodum, quamvis erat ipsa solutis.

 Excipiunt laticem Nepheleque Hyaleque Rhanisque

 et Psecas et Phiale funduntque capacibus urnis.

**d. De godin en haar nimfen worden door Actaeon gezien (III, 173-185)**

 Dumque ibi perluitur solita Titania lympha,

 ecce nepos Cadmi dilata parte laborum

175 per nemus ignotum non certis passibus errans

 pervenit in lucum; sic illum fata ferebant.

 Qui simul intravit rorantia fontibus antra,

 sicut erant nudae, viso sua pectora nymphae

 percussere viro subitisque ululatibus omne

180 implevere nemus circumfusaeque Dianam

 corporibus texere suis; tamen altior illis

 ipsa dea est colloque tenus supereminet omnes.

 Qui color infectis adversi solis ab ictu

 nubibus esse solet aut purpureae Aurorae,

185 is fuit in vultu visae sine veste Dianae.

**e. De metamorfose (III, 186-205)**

 Quae quamquam comitum turba est stipata suarum,

 in latus obliquum tamen adstitit oraque retro

 flexit et, ut vellet promptas habuisse sagittas,

 quas habuit sic hausit aquas vultumque virilem

190 perfudit spargensque comas ultricibus undis

 addidit haec cladis praenuntia verba futurae:

 ‘Nunc tibi me posito visam velamine narres,

 si poteris narrare, licet.’ Nec plura minata

 dat sparso capiti vivacis cornua cervi,

195 dat spatium collo summasque cacuminat aures

 cum pedibusque manus, cum longis bracchia mutat

 cruribus et velat maculoso vellere corpus;

 additus et pavor est. Fugit Autonoeius heros

 et se tam celerem cursu miratur in ipso.

200 [Ut vero vultus et cornua vidit in unda,]

 ‘Me miserum!’ dicturus erat; vox nulla secuta est.

 Ingemuit; vox illa fuit, lacrimaeque per ora

 non sua fluxerunt; mens tantum pristina mansit.

 Quid faciat? Repetatne domum et regalia tecta,

205 an lateat silvis? Pudor hoc, timor impedit illud.

**g. De honden slaan toe (III, 228-241)**

 Ille fugit per quae fuerat loca saepe secutus,
(heu!) famulos fugit ipse suos. Clamare libebat:

230 [‘Actaeon ego sum: dominum cognoscite vestrum!’]
Verba animo desunt; resonat latratibus aether.
Prima Melanchaetes in tergo vulnera fecit,
proxima Therodamas, Oresitrophos haesit in armo,
(tardius exierant, sed per compendia montis

235 anticipata via est); dominum retinentibus illis,

 cetera turba coit confertque in corpore dentes.

 Iam loca vulneribus desunt; gemit ille sonumque,

 etsi non hominis, quem non tamen edere possit

 cervus, habet maestisque replet iuga nota querelis

240 et genibus pronis supplex similisque roganti

 circumfert tacitos tamquam sua bracchia vultus.

**h. Het einde van Actaeon (III, 242-252)**

 At comites rapidum solitis hortatibus agmen

 ignari instigant oculisque Actaeona quaerunt

 et velut absentem certatim Actaeona clamant

245 (ad nomen caput ille refert) et abesse queruntur

 nec capere oblatae segnem spectacula praedae.

 Vellet abesse quidem, sed adest, velletque videre,

 non etiam sentire canum fera facta suorum.

 Undique circumstant, mersisque in corpore rostris

250 dilacerant falsi dominum sub imagine cervi,

 nec nisi finita per plurima vulnera vita

 ira pharetratae fertur satiata Dianae.

**HOOFDSTUK 7 PHILEMON EN BAUCIS (*Metamorphoses* VIII, 611-724)**

**a. De goden zijn almachtig (VIII, 611-625)**

 Amnis ab his tacuit. Factum mirabile cunctos

 moverat; inridet credentes, utque deorum

 spretor erat mentisque ferox, Ixione natus:

 ‘Ficta refers nimiumque putas, Acheloe, potentes

615 esse deos,’ dixit, ‘si dant adimuntque figuras.’

 Obstipuere omnes nec talia dicta probarunt,

 ante omnesque Lelex animo maturus et aevo

 sic ait: ‘Immensa est finemque potentia caeli

 non habet et, quidquid superi voluere, peractum est.

620 Quoque minus dubites, tiliae contermina quercus

 collibus est Phrygiis, medio circumdata muro.

 (Ipse locum vidi; nam me Pelopeia Pittheus

 misit in arva suo quondam regnata parenti.)

 Haud procul hinc stagnum est, tellus habitabilis olim,

625 nunc celebres mergis fulicisque palustribus undae.’

**b. Jupiter en Mercurius bezoeken Phrygië (VIII, 626-636)**

 ‘Iuppiter huc specie mortali cumque parente

 venit Atlantiades positis caducifer alis.

 Mille domos adiere locum requiemque petentes,

 mille domos clausere serae. Tamen una recepit,

630 parva quidem, stipulis et canna tecta palustri,

 sed pia Baucis anus parilique aetate Philemon

 illa sunt annis iuncti iuvenalibus, illa

 consenuere casa paupertatemque fatendo

 effecere levem nec iniqua mente ferendo.

635 Nec refert, dominos illic famulosne requiras:

 tota domus duo sunt, idem parentque iubentque.’

**c. Philemon en Baucis onthalen hun gasten (VIII, 637-650)**

 ‘Ergo ubi caelicolae parvos tetigere Penates

 submissoque humiles intrarunt vertice postes,

 membra senex posito iussit relevare sedili,

640 cui superiniecit textum rude sedula Baucis.

 Inde foco tepidum cinerem dimovit et ignes

 suscitat hesternos foliisque et cortice sicco

 nutrit et ad flammas anima producit anili,

 multifidasque faces ramaliaque arida tecto

645 detulit et minuit parvoque admovit aeno,

 quodque suus coniunx riguo collegerat horto,

 truncat holus foliis; furca levat illa bicorni

 sordida terga suis nigro pendentia tigno

 servatoque diu resecat de tergore partem

650 exiguam sectamque domat ferventibus undis.’

**d. De gasten gaan aan tafel (VIII, 651-663)**

 ‘Interea medias fallunt sermonibus horas

 sentirique moram prohibent. Erat alveus illic

 fagineus, dura clavo suspensus ab ansa;

 is tepidis impletur aquis artusque fovendos

655a accipit. In medio torus est de mollibus ulvis

656a impositus lecto sponda pedibusque salignis;

655 [concutiuntque torum de molli fluminis ulva

656 impositum lecto sponda pedibusque salignis;]

 vestibus hunc velant, quas non nisi tempore festo

 sternere consuerant, sed et haec vilisque vetusque

 vestis erat, lecto non indignanda saligno.

660 Accubuere dei. Mensam succincta tremensque

 ponit anus, mensae sed erat pes tertius impar;

 testa parem fecit, quae postquam subdita clivum

 sustulit, aequatam mentae tersere virentes.’

**e. Het eten wordt opgediend (VIII, 664-678)**

 ‘Ponitur hic bicolor sincerae baca Minervae

665 conditaque in liquida corna autumnalia faece

 intibaque et radix et lactis massa coacti

 ovaque non acri leviter versata favilla,

 omnia fictilibus; post haec caelatus eodem

 sistitur argento crater fabricataque fago

670 pocula, qua cava sunt, flaventibus inlita ceris.

 Parva mora est, epulasque foci misere calentes;

 nec longae rursus referuntur vina senectae

 dantque locum mensis paulum seducta secundis.

 Hic nux, hic mixta est rugosis carica palmis

675 prunaque et in patulis redolentia mala canistris

 et de purpureis collectae vitibus uvae;

 candidus in medio favus est. Super omnia vultus

 accessere boni nec iners pauperque voluntas.’

**f. De gasten maken zich bekend (VIII, 679-694)**

 ‘Interea totiens haustum cratera repleri

680 sponte sua per seque vident succrescere vina;

 attoniti novitate pavent manibusque supinis

 concipiunt Baucisque preces timidusque Philemon

 et veniam dapibus nullisque paratibus orant.

 Unicus anser erat, minimae custodia villae,

685 quem dis hospitibus domini mactare parabant;

 ille celer penna tardos aetate fatigat

 eluditque diu tandemque est visus ad ipsos

 confugisse deos. Superi vetuere necari

 “Di” que “sumus, meritasque luet vicinia poenas

690 impia” dixerunt; “vobis immunibus huius

 esse mali dabitur. Modo vestra relinquite tecta

 ac nostros comitate gradus et in ardua montis

693 ite simul!” Parent ambo baculisque levati

693a [ite simul.” Parent et dis praeeuntibus ambo

693b membra levant baculis tardique senilibus annis]

694 nituntur longo vestigia ponere clivo.’

**g. De eerste metamorfose (VIII, 695-710)**

695 ‘Tantum aberant summo, quantum semel ire sagitta

 missa potest; flexere oculos et mersa palude

 cetera prospiciunt, tantum sua tecta manere.

 Dumque ea mirantur, dum deflent fata suorum,

 illa vetus, dominis etiam casa parva duobus,

700 vertitur in templum; furcas subiere columnae,

 stramina flavescunt aurataque tecta videntur

 caelataeque fores adopertaque marmore tellus.

 Talia tum placido Saturnius edidit ore:

 “Dicite, iuste senex et femina coniuge iusto

705 digna, quid optetis.” Cum Baucide pauca locutus

 iudicium superis aperit commune Philemon:

 “Esse sacerdotes delubraque vestra tueri

 poscimus, et quoniam concordes egimus annos,

 auferat hora duos eadem, nec coniugis umquam

710 busta meae videam neu sim tumulandus ab illa.”’

**h. Hun wensen gaan in vervulling (VIII, 711-724)**

 ‘Vota fides sequitur; templi tutela fuere,

 donec vita data est. Annis aevoque soluti

 ante gradus sacros cum starent forte locique

 narrarent casus, frondere Philemona Baucis,

715 Baucida conspexit senior frondere Philemon.

 Iamque super geminos crescente cacumine vultus

 mutua, dum licuit, reddebant dicta “Vale” que

 “o coniunx” dixere simul, simul abdita texit

 ora frutex. Ostendit adhuc Thyneius illic

720 incola de gemino vicinos corpore truncos.

 Haec mihi non vani (neque erat, cur fallere vellent)

 narravere senes; equidem pendentia vidi

 serta super ramos ponensque recentia dixi:

 “Cura deum di sunt, et qui coluere coluntur.’”

**HOOFDSTUK 9 PARIS’ BRIEF AAN HELENA (***Heroides* **XVI)**

**e. Ik zal altijd van je blijven houden (XVI, 163-174)**

 Da modo te, quae sit Paridis constantia, nosces:

 flamma rogi flammas finiet una meas.

165 Praeposui regnis ego te, quae maxima quondam

 pollicita est nobis nupta sororque Iovis,

 dumque tuo possem circumdare bracchia collo,

 contempta est virtus Pallade dante mihi.

 Nec piget aut umquam stulte legisse videbor:

170 permanet in voto mens mea firma suo.

 Spem modo ne nostram fieri patiare caducam,
 deprecor, o tanto digna labore peti.

 Non ego coniugium generosae degener opto,
 nec mea, crede mihi, turpiter uxor eris.

**f. Je zult in de weelde leven die bij je past (XVI, 175-196)**

175 Pliada, si quaeres, in nostra gente Iovemque
 invenies, medios ut taceamus avos.

 Regna parens Asiae, qua nulla beatior ora est,
 finibus immensis vix obeunda, tenet.

 Innumeras urbes atque aurea tecta videbis

180 quaeque suos dicas templa decere deos.

 Ilion aspicies firmataque turribus altis
 moenia, Phoebeae structa canore lyrae.

 Quid tibi de turba narrem numeroque virorum?
 Vix populum tellus sustinet illa suum.

185 Occurrent denso tibi Troades agmine matres,
 nec capient Phrygias atria nostra nurus.

 O quotiens dices: ‘Quam pauper Achaia nostra est’!
 Una domus quaevis urbis habebit opes.

 Nec mihi fas fuerit Sparten contemnere vestram:

190 in qua tu nata es, terra beata mihi est.

 Parca sed est Sparte, tu cultu divite digna;
 ad talem formam non facit iste locus.

 Hanc faciem largis sine fine paratibus uti
 deliciisque decet luxuriare novis.

195 Cum videas cultus nostra de gente virorum,
 qualem Dardanias credis habere nurus?

**g. Vergelijk mijn voorvaderen eens met de schurken in de familie van Menelaüs (XVI, 197-214)**

 Da modo te facilem nec dedignare maritum,
 rure Therapnaeo nata puella, Phrygem.

 Phryx erat et nostro genitus de sanguine, qui nunc

200 cum dis potando nectare miscet aquas;

 Phryx erat Aurorae coniunx, tamen abstulit illum
 extremum noctis quae dea finit iter;

 Phryx etiam Anchises, volucrum cui mater Amorum
 gaudet in Idaeis concubuisse iugis.

205 Nec, puto, collatis forma Menelaus et armis
 iudice te nobis anteferendus erit.

 Non dabimus certe socerum tibi clara fugantem
 lumina, qui trepidos a dape vertat equos;

 nec Priamo pater est soceri de caede cruentus

210 et qui Myrtoas crimine signat aquas;

 nec proavo Stygia nostro captantur in unda
 poma nec in mediis quaeritur umor aquis.

 [Quid tamen hoc refert, si te tenet ortus ab illis?
 Cogitur huic domui Iuppiter esse socer.]

**h. Ik kan het niet verdragen dat Menelaüs je liefkoost (XVI, 215-240)**

215 Heu facinus! Totis indignus noctibus ille
 te tenet amplexu perfruiturque tuo.

 At mihi conspiceris posita vix denique mensa,
 multaque quae laedant hoc quoque tempus habet.

 Hostibus eveniant convivia talia nostris,

220 experior posito qualia saepe mero.

 Paenitet hospitii, cum me spectante lacertos
 imponit collo rusticus iste tuo.

 Rumpor et invideo (quianam non omnia narro?),
 membra superiecta cum tua veste fovet.

225 Oscula cum vero coram non dura daretis,
 ante oculos posui pocula sumpta meos.

 Lumina demitto cum te tenet artius ille,
 crescit et invito lentus in ore cibus.

 Saepe dedi gemitus et te, lasciva, notavi

230 in gemitu risum vix tenuisse meo.

 Saepe mero volui flammam compescere, at illa
 crevit, et ebrietas ignis in igne fuit;

 multaque ne videam, versa cervice recumbo,
 sed revocas oculos protinus ipsa meos.

235 Quid faciam, dubito: dolor est meus illa videre,
 sed dolor a facie maior abesse tua.

 Qua licet et possum, luctor celare furorem,
 sed tamen apparet dissimulatus amor.

 Nec tibi verba damus: sentis mea vulnera, sentis,

240 atque utinam soli sint ea nota tibi.

**HOOFDSTUK 10 HELENA’S BRIEF AAN PARIS (***Heroides* **XVII)**

**c. Ik heb je geflirt wel gemerkt! (XVII, 75-90)**

75 Illa quoque, apposita quae nunc facis, improbe, mensa,
 quamvis experiar dissimulare, noto,

 cum modo me spectas oculis, lascive, protervis,
 quos vix instantes lumina nostra ferunt,

 et modo suspiras, modo pocula proxima nobis

80 sumis, quaque bibi, tu quoque parte bibis.

 A, quotiens digitis, quotiens ego tecta notavi
 signa supercilio paene loquente dari,

 et saepe extimui, ne vir meus illa videret,
 non satis occultis erubuique notis,

85 saepe vel exiguo vel nullo murmure dixi
 ‘Nil pudet hunc’, nec vox haec mea falsa fuit!

 Orbe quoque in mensae legi sub nomine nostro,
 quod deducta mero littera fecit, AMO,

 credere me tamen hoc oculo renuente negavi;

90 ei mihi, iam didici sic ego posse loqui!

**d. Ik val voor je, maar blijf mijn man trouw (XVII, 91-102)**

 His ego blanditiis, si peccatura fuissem,
 flecterer, his poterant pectora nostra capi.

 Est quoque, confiteor, facies tibi rara, potestque
 velle sub amplexus ire puella tuos.

95 Altera sed potius felix sine crimine fiat,
 quam cadat externo noster amore pudor.

 Disce meo exemplo formosis posse carere:
 est virtus placitis abstinuisse bonis.

 Quam multos credis iuvenes optare, quod optas?

100 Qui sapiant, oculos an, Paris, unus habes?

 Non tu plus cernis, sed plus temerarius audes,
 nec tibi plus cordis sed nimis oris adest.

**e. Laat mij alsjeblieft met rust (XVII, 103-114)**

 Tunc ego te vellem celeri venisse carina,
 cum mea virginitas mille petita procis.

105 Si te vidissem, primus de mille fuisses:
 iudicio veniam vir dabit ipse meo.

 Ad possessa venis praeceptaque gaudia serus:
 spes tua lenta fuit; quod petis, alter habet.

 Ut tamen optarim fieri tua, Troice, coniunx,

110 invitam sic me nec Menelaus habet.

 Desine molle, precor, verbis convellere pectus
 neve mihi, quam te dicis amare, noce;

 sed sine quam tribuit sortem Fortuna tueri
 nec spolium nostri turpe pudoris ave.

**f. Ik kan nauwelijks geloven dat Venus mij de mooiste vindt (XVII, 115-138)**

115 At Venus hoc pacta est, ut in altae vallibus Idae
 tres tibi se nudas exhibuere deae,

 unaque cum regnum, belli daret altera laudem,
 ‘Tyndaridos coniunx,’ tertia dixit, ‘eris.’

 Credere vix equidem caelestia numina possum

120 arbitrio formam supposuisse tuo.

 Utque sit hoc verum, certe pars altera ficta est,
 iudicii pretium qua data dicor ego.

 Non est tanta mihi fiducia corporis, ut me
 maxima teste dea dona fuisse putem.

125 Contenta est oculis hominum mea forma probari;
 laudatrix Venus est invidiosa mihi.

 Sed nihil infirmo, faveo quoque laudibus istis:
 nam mea vox quare, quod cupit esse, neget?

 Nec tu succense nimium mihi creditus aegre:

130 tarda solet magnis rebus inesse fides.

 Prima mea est igitur Veneri placuisse voluptas,
 proxima, me visam praemia summa tibi,

 nec te Palladios nec te Iunonis honores
 auditis Helenae praeposuisse bonis.

135 Ergo ego sum virtus, ego sum tibi nobile regnum:
 ferrea sim, si non hoc ego pectus amem.

 Ferrea, crede mihi, non sum; sed amare repugno
 illum, quem fieri vix puto posse meum.

**HOOFDSTUK 11 MIJN LEVEN (*Tristia* IV, 10)**

**a. Ovidius’ afkomst en geboorte (IV, 10, 1-14)**

1 Ille ego qui fuerim, tenerorum lusor amorum,
 quem legis, ut noris, accipe, posteritas.

 Sulmo mihi patria est, gelidis uberrimus undis,
 milia qui noviens distat ab urbe decem.

5 Editus hic ego sum, nec non, ut tempora noris,

 cum cecidit fato consul uterque pari:

 si quid id est, usque a proavis vetus ordinis heres,
 non modo fortunae munere factus eques.

 Nec stirps prima fui; genito sum fratre creatus,

10 qui tribus ante quater mensibus ortus erat.

 Lucifer amborum natalibus affuit idem:
 una celebrata est per duo liba dies.

 Haec est armiferae festis de quinque Minervae,
 quae fieri pugna prima cruenta solet.

**b. Ovidius krijgt onderwijs; hij verliest zijn broer (IV, 10, 15-32)**

15 Protinus excolimur teneri, curaque parentis
 imus ad insignes urbis ab arte viros.

 Frater ad eloquium viridi tendebat ab aevo,
 fortia verbosi natus ad arma fori;

 at mihi iam puero caelestia sacra placebant,

20 inque suum furtim Musa trahebat opus.

 Saepe pater dixit ‘Studium quid inutile temptas?
 Maeonides nullas ipse reliquit opes.’

 Motus eram dictis, totoque Helicone relicto
 scribere temptabam verba soluta modis.

25 Sponte sua carmen numeros veniebat ad aptos,
 et quod temptabam dicere, versus erat.

 Interea tacito passu labentibus annis
 liberior fratri sumpta mihique toga est,

 induiturque umeris cum lato purpura clavo,

30 et studium nobis, quod fuit ante, manet.

 Iamque decem vitae frater geminaverat annos,
 cum perit, et coepi parte carere mei.

**c. Ovidius vindt zichzelf niet geschikt voor een politieke carrière (IV, 10, 33-40)**

 Cepimus et tenerae primos aetatis honores,
 eque viris quondam pars tribus una fui.

35 Curia restabat: clavi mensura coacta est;
 maius erat nostris viribus illud onus.

 Nec patiens corpus, nec mens fuit apta labori,
 sollicitaeque fugax ambitionis eram,

 et petere Aoniae suadebant tuta sorores

40 otia, iudicio semper amata meo.

**d. Ovidius laat zich inspireren door andere dichters (IV, 10, 41-56)**

 Temporis illius colui fovique poetas,
 quotque aderant vates, rebar adesse deos.

 Saepe suas volucres legit mihi grandior aevo,
 quaeque nocet serpens, quae iuvat herba, Macer,

45 saepe suos solitus recitare Propertius ignes,
 iure sodalicii, quo mihi iunctus erat.

 Ponticus heroo, Bassus quoque clarus iambis
 dulcia convictus membra fuere mei.

 Et tenuit nostras numerosus Horatius aures,

50 dum ferit Ausonia carmina culta lyra.

 Vergilium vidi tantum: nec avara Tibullo
 tempus amicitiae fata dedere meae.

 Successor fuit hic tibi, Galle, Propertius illi;
 quartus ab his serie temporis ipse fui.

55 Utque ego maiores, sic me coluere minores,
 notaque non tarde facta Thalia mea est.

**e. Ovidius als dichter (IV, 10, 57-68)**

 Carmina cum primum populo iuvenalia legi,
 barba resecta mihi bisve semelve fuit.

 Moverat ingenium totam cantata per urbem

60 nomine non vero dicta Corinna mihi.

 Multa quidem scripsi, sed, quae vitiosa putavi,
 emendaturis ignibus ipse dedi.

 Tunc quoque, cum fugerem, quaedam placitura cremavi,
 iratus studio carminibusque meis.

65 Molle Cupidineis nec inexpugnabile telis
 cor mihi, quodque levis causa moveret, erat.

 Cum tamen hic essem minimoque accenderer igni,
 nomine sub nostro fabula nulla fuit.

**f. Ovidius’ familieleven (IV, 10, 69-90)**

 Paene mihi puero nec digna nec utilis uxor

70 est data, quae tempus per breve nupta fuit.

 Illi successit, quamvis sine crimine, coniunx,
 non tamen in nostro firma futura toro.

 Ultima, quae mecum seros permansit in annos,
 sustinuit coniunx exulis esse viri.

75 Filia me mea bis prima fecunda iuventa,
 sed non ex uno coniuge, fecit avum.

 Et iam complerat genitor sua fata novemque
 addiderat lustris altera lustra novem.

 Non aliter flevi, quam me fleturus ademptum

80 ille fuit; matris proxima busta tuli.

 Felices ambo tempestiveque sepulti,
 ante diem poenae quod periere meae!

 Me quoque felicem, quod non viventibus illis
 sum miser, et de me quod doluere nihil!

85 Si tamen extinctis aliquid nisi nomina restant,
 et gracilis structos effugit umbra rogos:

 fama, parentales, si vos mea contigit, umbrae,
 et sunt in Stygio crimina nostra foro,

 scite, precor, causam (nec vos mihi fallere fas est)

90 errorem iussae, non scelus, esse fugae.

**g. In ballingschap (IV, 10, 91-110)**

 Manibus hoc satis est: ad vos, studiosa, revertor,
 pectora, quae vitae quaeritis acta meae.

 Iam mihi canities pulsis melioribus annis
 venerat, antiquas miscueratque comas,

95 postque meos ortus Pisaea vinctus oliva
 abstulerat deciens praemia victor eques,

 cum maris Euxini positos ad laeva Tomitas
 quaerere me laesi principis ira iubet.

 Causa meae cunctis nimium quoque nota ruinae

100 indicio non est testificanda meo.

 Quid referam comitumque nefas famulosque nocentes?
 Ipsa multa tuli non leviora fuga.

 Indignata malis mens est succumbere seque
 praestitit invictam viribus usa suis;

105 oblitusque mei ductaeque per otia vitae
 insolita cepi temporis arma manu.

 Totque tuli terra casus pelagoque quot inter
 occultum stellae conspicuumque polum.

 Tacta mihi tandem longis erroribus acto

110 iuncta pharetratis Sarmatis ora Getis.

**h. De poëzie als troost en onsterfelijke roem (IV, 10, 111-132)**

 Hic ego, finitimis quamvis circumsoner armis,
 tristia, quo possum, carmine fata levo.

 Quod quamvis nemo est, cuius referatur ad aures,
 sic tamen absumo decipioque diem.

115 Ergo quod vivo durisque laboribus obsto,
 nec me sollicitae taedia lucis habent,

 gratia, Musa, tibi: nam tu solacia praebes,
 tu curae requies, tu medicina venis.

 Tu dux et comes es, tu nos abducis ab Histro,

120 in medioque mihi das Helicone locum;

 tu mihi, quod rarum est, vivo sublime dedisti
 nomen, ab exequiis quod dare fama solet.

 Nec, qui detrectat praesentia, Livor iniquo
 ullum de nostris dente momordit opus.

125 Nam tulerint magnos cum saecula nostra poetas,
 non fuit ingenio fama maligna meo,

 cumque ego praeponam multos mihi, non minor illis
 dicor et in toto plurimus orbe legor.

 Si quid habent igitur vatum praesagia veri,

130 protinus ut moriar, non ero, terra, tuus.
Sive favore tuli, sive hanc ego carmine famam,
 iure tibi grates, candide lector, ago.